SPระยองเพียว ใจถึงแจกปันผล
RPC ใจถึงจ่ายเงินปันผล 0.05 บาทต่อหุ้น หลังปี 2554 ยังมีกำไร 170 ล้านบาท ตลท.ขึ้น SP หลังผู้สอบบัญชีไม่แสดงความคิดเห็นงบ
21 ก.พ. 2555

RPC ใจถึงจ่ายเงินปันผล 0.05 บาทต่อหุ้น หลังปี 2554 ยังมีกำไร 170 ล้านบาท ตลท.ขึ้น SP หลังผู้สอบบัญชีไม่แสดงความคิดเห็นงบ 
นางศิริพร กฤษณกาญจน์ ผู้จัดการใหญ่ บริษัท ระยองเพียวริฟายเออร์ (RPC) เปิดเผยว่า บริษัทและบริษัทย่อยมีกำไรสุทธิงวดปี 2554 จำนวน 170.73 ล้านบาท มีกำไรต่อหุ้น 0.32 บาท ลดลง 12.88% เมื่อเปรียบเทียบกับปีที่ผ่านมา ซึ่งมีกำไรสุทธิ 195.99 ล้านบาท มีกำไรต่อหุ้น 0.40 บาท
คณะกรรมการมีมติจ่ายเงินปันผลให้กับผู้ถือหุ้นในอัตราหุ้นละ 0.05 บาท โดยจ่ายจากกำไรสะสม ณ งวดสิ้นปี 2554 มีกำไรสะสมที่ยังไม่ได้จัดสรร 385 ล้านบาท 
อย่างไรก็ตาม ตั้งแต่วันที่ 20 ก.พ. 2555 ตลาดหลักทรัพย์ (ตลท.) ประกาศหยุดพักการซื้อขายหุ้นหรือขึ้น SP หลังผู้สอบบัญชีรับรองงบการเงินนี้โดยไม่แสดงความเห็นและมีข้อสังเกตต่องบการเงิน เนื่องจากผลของความไม่แน่นอนเกี่ยวกับความสามารถในการดำเนินงานต่อเนื่องของกิจการหลัง ปตท.หยุดขายวัตถุดิบให้และมีข้อพิพาทเกิดขึ้น และขณะนี้อยู่ระหว่างการฟ้องร้อง 
อย่างไรก็ตาม ขณะนี้บริษัทอยู่ระหว่างการจัดให้มีการประเมินมูลค่าทรัพย์สินและกรณีที่บริษัทไม่สามารถดำเนินการอย่างต่อเนื่องต่อไปได้ บริษัทก็จะมีบัญชีที่ดิน อาคาร และอุปกรณ์ที่แสดงอยู่ในงบแสดงฐานะการเงินรวม ณ วันที่ 31 ธ.ค. 2554 จำนวนเงิน 712 ล้านบาท และ บัญชีเงินลงทุนในบริษัทย่อยที่แสดงอยู่ในงบแสดงฐานะการเงินเฉพาะกิจการ จำนวนเงิน 432 ล้านบาท และแนวทางในการดำเนินงานในอนาคตจะลงทุนในธุรกิจพลังงานทดแทน โดยเข้าเจรจาในการทำธุรกิจด้านอื่นๆ อีกหลายด้าน ทั้งโรงกลั่นน้ำมันและการบริหารจัดการ รวมทั้งการร่วมทุนกับประเทศเพื่อนบ้านในธุรกิจที่บริษัทมีความชำนาญ